ส่วนที่ 1

ข้อมูลสรุป (executive summary)

บริษัท เนาวรัตน์พัฒนาการ จำกัด (มหาชน)
ประกอบธุรกิจหลักประเภทรับเหมาก่อสร้างงานวิศวกรรมโยธาทุกประเภท เช่น งานก่อสร้างถนน
สะพาน ทางด่วน อาคาร โรงไฟฟ้า โรงงานอุตสาหกรรม งานวางท่อ เป็นต้น
โดยรับงานทั้งจากหน่วยงานราชการ รัฐวิสาหกิจและเอกชน
โดยวิธีการประกวดราคาและการว่าจ้างโดยตรง นอกจากนี้ บริษัทสามารถออกแบบก่อสร้าง
และดำเนินการก่อสร้างแบบเบ็ดเสร็จในลักษณะ EPC (Engineering Procurement and
Construction) ตามความต้องการของผู้ว่าจ้างได้เช่นเดียวกับบริษัทก่อสร้างชั้นนำของโลก

นอกจากที่กล่าวข้างต้น บริษัทดำเนินธุรกิจที่สนับสนุนการดำเนินธุรกิจหลักคือ
ผลิตเสาเข็มคอนกรีตอัดแรงและผลิตภัณฑ์คอนกรีต มีโรงงาน 3 แห่ง ที่ ถนนเทพารักษ์
ถนนบางนา-ตราด และอำเภอบางน้ำเปรี้ยว จังหวัดฉะเชิงเทรา
และดำเนินธุรกิจผลิตเหล็กแปรรูปที่โรงงานอำเภอบางน้ำเปรี้ยว
และมีโรงงานผลิตท่อคอนกรีตขนาดใหญ่และบ่อพักน้ำสำเร็จรูป เพื่อใช้ในโครงการบำบัดน้ำเสีย
ตั้งอยู่ที่ถนนพระราม 2 โดยใช้เป็นวัสดุในธุรกิจรับเหมาก่อสร้าง และจำหน่ายให้กับลูกค้าภายนอก
เพื่อเป็นการลดต้นทุนการรับเหมาและเสริมรายได้หลัก

ความเป็นมา

บริษัท เนาวรัตน์พัฒนาการ จำกัด (มหาชน) ได้จดทะเบียนก่อตั้ง เมื่อวันที่ 31 พฤษภาคม 2519
ด้วยทุนจดทะเบียนเริ่มแรก 4 ล้านบาท และได้เพิ่มทุนขึ้นเป็นลำดับ ในปี พ.ศ.2538
ได้เพิ่มทุนจดทะเบียนจาก 400 ล้านบาท เป็น 500 ล้านบาท
โดยกระจายหุ้นให้นักลงทุนทั้งในประเทศและต่างประเทศ จากนั้นในเดือนกันยายน 2538
บริษัทก็ได้รับอนุมัติให้เข้าเป็นบริษัทจดทะเบียนในตลาดหลักทรัพย์แห่งประเทศไทย
ปัจจุบันบริษัทมีทุนจดทะเบียน 3,820,782,170 บาท และมีทุนชำระแล้ว 1,820,534,990 บาท

การดำเนินงานของบริษัทในปี 2546

สภาพเศรษฐกิจโดยรวม เริ่มเห็นสัญญานการฟื้นตัวที่ดีขึ้น โดยเฉพาะงานด้านพัฒนาอสังหาริมทรัพย์
แต่ทั้งนี้ปริมาณงานก่อสร้างภาครัฐบาลยังคงมีปริมาณไม่มากนัก จึงทำให้ภาวะการแข่งขันยังคงมีสูง
บริษัทยังมีการดำเนินงานในโครงการต่อเนื่องจากปีก่อน เช่น โครงการบำบัดน้ำเสีย
โครงการทางหลวงในประเทศและต่างประเทศ รายได้จากงานก่อสร้าง, ขาย และบริการ ตลอดปี
2546 เพิ่มขึ้นจากช่วงเดียวกันของปีก่อนเพียงร้อยละ 6.14
แต่ทั้งนี้นอกจากนี้บริษัทได้เข้าร่วมประมูลโครงการในประเทศศรีลังกา ประเทศกัมพูชา ประเทศลาว
เพื่อเป็นการเพิ่มปริมาณงานก่อสร้าง สภาพคล่องทางการเงินยังคงเป็นอุปสรรคในการดำเนินธุรกิจ
เนื่องจากสถาบันการเงินยังคงเข้มงวดในการให้สินเชื่อ
ทำให้เป็นอุปสรรคในการพิจารณาเข้าร่วมประมูลงาน

วิเคราะห์ผลการดำเนินงานโดยสรุป

ในปี 2546 บริษัทมีรายได้จากงานก่อสร้าง, ขาย
และบริการเพิ่มขึ้นจากช่วงระยะเวลาเดียวกันของปี 2545 เป็นจำนวน 167.73 ล้านบาท
หรือร้อยละ 8.19บริษัทมีผลกำไรสุทธิสำหรับงวดเท่ากับ 26.33 ล้านบาท อย่างไรก็ตาม
บริษัทได้สำรองค่าเผื่อหนี้สงสัยจะสูญเป็นจำนวน 220.93 ล้านบาท
และการรับรู้ผลขาดทุนจากบริษัทย่อยและกิจการร่วมค้า สุทธิรวม 120.86 ล้านบาท
บริษัทจึงยังคงมีผลขาดทุนจากการดำเนินงานจำนวน 315.46 ล้านบาท ซึ่งลดลงจากปี 2545
ซึ้งมีผลขาดทุนสุทธิ 652.55 ล้านบาท

ในปี 2546
บริษัทได้ทำโครงการก่อสร้างแล้วเสร็จสมบูรณ์และส่งมอบให้แก่หน่วยงานที่ว่าจ้างแล้วหลายโครงการเช่น

-   โครงการก่อสร้างทางหลวงหมายเลข 5 ตอน 5B,5C ในประเทศกัมพูชา มูลค่างานประมาณ
    1,260 ล้านบาท

-   โครงการก่อสร้างระบบบำบัดน้ำเสียสมุทรปราการ มูลค่างานประมาณ 692 ล้านบาท

-   โครงการก่อสร้างระบบรวบรวมและบำบัดน้ำเสียดินแดง มูลค่างานประมาณ 320 ล้านบาท

-   โครงการก่อสร้างอาคาร 3 หลังในวังศุโขทัย มูลค่างานประมาณ 179 ล้านบาท

แนวโน้มในอนาคต

บริษัทมีโครงการขยายการรับงานก่อสร้างในต่างประเทศเพื่อเป็นการเพิ่มรายได้ของบริษัท
สำหรับงานในประเทศ บริษัทมุ่งเน้นงานภาครัฐบาล
โดยเฉพาะงานที่เกี่ยวกับระบบบำบัดและรวบรวมน้ำเสีย งานดันท่อใต้ดิน อุโมงค์ส่งน้ำ
ทางหลวงแผ่นดิน ทางหลวงชนบท และงานก่อสร้างโรงงานไฟฟ้าเป็นต้น
ทั้งนี้เนื่องจากบริษัทมีเครื่องมือเจาะอุโมงค์ เครื่องมือดันท่อ
รวมทั้งมีบุคลากรที่มีประสบการณ์ในงานและมีผลงานทั้งที่ได้ส่งมอบแล้วและที่ยังดำเนินการอยู่หลายโครงการ